3-minutter 2. mars 2022

Det er utrolig mange helter i verden! Modige mennesker som står fram og står opp og ikke bøyer av. Et av disse modige menneskene er den ukrainske klimaforskeren Svitlana Krakovska. Hun er en av forfatterne bak rapporten til FNs klimapanel som ble lagt fram i august, og da den neste rapporten skulle legges fram nå, var hun leder for den ukrainske delegasjonen som skulle framforhandle det såkalte «summary for policymakers». Hun hadde håpet at nyhetsoverskriftene skulle handle om rapportens budskap. I stedet handler de om den eksistensielle trusselen landet hennes står overfor.

Da de russiske troppene nærmet seg Kyiv, var det to ting som var viktig for Svitlana: at Ukraina skal overleve som en selvstendig stat og klimapanelrapporten ble ferdig. Torsdag sa hun at «så lenge vi har internett og bombene ikke regner over oss, vil vi fortsette å jobbe». Men da kampene ble sterkere, måtte delegasjonen trekke seg tilbake fordi de måtte søke dekning.

I avslutningsmøtet på søndagen sammen med klimapanelet og med delegater fra 195 land kom hun tilbake. Der tok hun ordet og argumenterte for at det er en felles rotårsak til krigen i Ukraina og klimaendringene. Hun sa: «La meg forsikre dere om at de menneskeskapte klimaendringene og krigen mot Ukraina har en direkte sammenheng og de samme røttene. Det er fossilt brennstoff og menneskehetens avhengighet av dem. Mens klimagassutlipp har endret energibalansen på jorda, har den enkle tilgangen på energi fra kull, olje og gass endret maktbalansen i verden.» Så fortsatte hun: «vi kan ikke endre naturlovene, men det er vårt ansvar å endre samfunnets lover i retning av en klimavennlig framtid».

Motivasjon hennes for innlegget på IPCC-møtet var den globale betydningen av Russlands invasjon. «Det er ikke bare en krig mot Ukraina, men mot global trygghet og grunnleggende menneskerettigheter». Hun kritiserer også russiske myndigheter for at de bruker inntektene fra olje og gass til våpen heller enn å redusere fattigdommen i Russland.

Svitlana fikk mange tilbud etterpå om steder hun kunne reise til utenfor Ukraina, men hun velger å bli værende. Et modig menneske – en helt!

I det samme møtet var det en helt til: den russiske klimaforskningslederen som ledet Moskva-delegasjonen, Oleg Anisimov. Etter Svitlanas innlegg tok han ordet og beklaget overfor den ukrainske delegasjonen at Russland hadde invadert Ukraina. Dette kan ikke rettferdiggjøres, skal han ha sagt. Å kritisere ditt eget land i en setting der du er en av ditt lands offisielle representanter, er modig! Da er du en helt! Og som om ikke Svitlana Krakovska har mer enn nok med egen situasjonen, har hun også uttrykt bekymring for Anisimovs sikkerhet etter uttalelsene han kom med.

Jeg klarer ikke å miste troen på mennesket!